C 80/18
BG
Официален вестник на Европейския съюз
3.3.2023 г.
Член 21в, параграф 3, буква б) — декарбонизация на промишлеността и увеличаване на дела и ускоряване на внедряването на възобновяема енергия — Инвестициите в декарбонизацията на производството на стомана заменят например процеса на производство, който се основава на доменни пещи, с производствени процеси с нулеви или ниски емисии, основани на електрификация или водород.
Този проект може също така да включва производство на водород от възобновяеми източници и да покрива оперативните разходи, свързани с тази инвестиция.
Придружаващата реформа може да се състои от данъчни облекчения за научноизследователска и иновационна дейност за нови революционни технологии с нулеви емисии. — Подкрепа за производството на компоненти за вятърни турбини (лопатки, подложки, турбини, кабели).
Това може да се съчетае с реформа, определяща обвързваща национална цел за доставка на вятърна енергия и по-предсказуемо планиране на развитието на вятърната енергия и свързаните с нея търгове. — Подкрепа за производството на компоненти за слънчеви фотоволтаични системи (полисилиций, слитък и полупроводникова пластина, клетка, модул, инвертор), включително капиталови разходи.
Това може да бъде комбинирано с реформа, определяща задължително разполагане на слънчеви панели на покриви на големи сгради над определена повърхност (например офиси, супермаркети, складове, места за паркиране) или задължително разполагане на вертикални двулицеви слънчеви панели на магистрали.
Член 21в, параграф 3, буква г) — стимулиране на намаляването на търсенето на енергия — Програми за субсидиране на закупуването и инсталирането на термопомпи, включително промишлени термопомпи.
Финансирането може също така да покрива елементи, свързани с насърчаването на субсидии и кампании за повишаване на осведомеността на МСП относно енергийните одити.
Реформа, допълваща инвестицията, може да доведе до определяне на дата за постепенно спиране на отоплението с изкопаеми горива в промишлени съоръжения или обвързващи планове за декарбонизация на равнището на всеки промишлен сектор или заводи. — Инвестиции в подкрепа на разработването и внедряването на най-ефективни технологии за оползотворяване на отпадна топлина в енергоемки индустрии.
Подкрепата може да обхваща и допълнителна подкрепа, свързана с инсталацията (създаване на проект, лицензи за патент, обучение на персонала).
Тази подкрепа може да бъде и под формата на данъчни облекчения.
Държавите членки могат да комбинират тези регулаторни стимули, като например задълженията определени видове съоръжения да бъдат оборудвани с електрогенератори, работещи с отпадна топлоенергия при ниски температури.
Член 21в, параграф 3, буква д) — подкрепа за съхранението на електроенергия и ускоряване на въвеждането на възобновяеми енергийни източници — Енергиен център, който обединява производството на слънчева енергия с голям капацитет за съхранение на енергия на място като част от промишлено предприятие.
Подкрепата може също така да покрие определени разходи, свързани с инвестицията, като доставка на резервни части, разходи за труд, свързани с изграждането на съоръженията, и административни разходи.
Съпътстващите реформи могат да включва опростяване на процедурите за разрешение за строителството на съоръжения и тяхното свързване към мрежата. — Система за съхранение на енергия, която дава втори живот на батериите (например от електрически превозни средства).
Инвестицията може да обхваща разходи, свързани с осигуряването на повторно използвани или рециклирани батерии.
Тази инвестиция може да бъде допълнена от реформа за засилване на задълженията за рециклиране за производителите на електрически автомобили.
Член 21в, параграф 3, буква е) — подкрепа за веригите за създаване на стойност при суровини от изключителна важност и технологии, свързани с екологичния преход — Съоръжение за производство на литий без изкопаеми горива от геотермални разсоли (като се използва процеса на директно извличане на литий), включително разходите за етапа на създаване (например лицензи за съответните патенти).
Това може да се комбинира с реформа за стимулиране на използването на чист литий, включително в автомобилния сектор и сектора на енергията от възобновяеми източници. — Съоръжения за производство на катоди и аноди за батерии, включително съоръжения за повторна употреба и рециклиране на батерии и производство на производствено оборудване за гигафабрики.
Това може да се комбинира с опростяване на процедурите за издаване на разрешения за изграждане на фабрики и амбициозни цели за използване на рециклирани батерии и стандарти за ефективност на ресурсите.